یمنین حدیده شهرین‌ده‌کی آتیشکسی کنترل ائد‌ن بیرلشمیش میلتلر گؤزلمچیلری ژنرال پاتریک کامرت و اکیبینه آتیش ائدیلدی.
بیرلشمیش میلتلر باش یازمان سؤچولویوندن وئریلن آچیقلامادا، ژنرال پاتریک کامرت و قروپونا آتیش ائدیلدیگی بیلدیریله‌رک، "اولوسلارآراسی آتیشکس گؤزلمچیلرینین آرتیق گوونلیک‌ده اولدوغو" ایفاده ائدیلدی.
یمن حکومتی ایله حوثیلر آراسین‌دا سوئدین باشکندی استکهلم‌داکی گؤروشمه‌لرین آردین‌دان واریلان آتیشکسین یوخلانماسی اوچون، لیمان شهری حدیده‌یه اونیفورمسوز و سلاح‌سیز ۲۰ اولوسلارآراسی گؤزلم‌چی گؤندریلمیشدی.
بیرلشمیش میلتلر گوونلیک شوراسی، گؤزلم‌چیلرین ساییسینین ۷۵ه چیخاریلماسی، حدیده، سلیف و راس عیسی لیمانلارینا ۶ آیلیغینا یئرلشدیریلمه‌سی قراری آلمیشدی.
حوثیلر و یمن حکومتی، ۶ دسامبردا باشلاییب ۱۳ دسامبردا باشا چاتان دانیشیقلارین آردین‌دان یمن خالقی اوچون حیاتی اؤنم داشییان حدیده لیمانی و شهری اوچون طرفلرین آنلاشدیغینی بیلدیرمیشدی. حدیده و اطرافی اوچون الده ائدیلن آتیشکس ۱۸ دسامبردا قوه‌یه مینمیشدی.
بیرلشمیش میلتلره گؤره، ان بؤیوک انسانی بحرانلاردان بیرینین باش وئردیگی یمن‌ده، اهالینین یاری‌سینی تشکیل ائد‌ن ۱۴ میلیون اینسان قیتلیق ریسکی ایله قارشی قارشییادیر. اؤلکه‌ده ۲۲ میلیون‌دان چوخ اینسان، یاردیما و قوروماغا احتیاج دویور.
بیر چوخ ساحه‌ده انسانی بحران یاشانان اؤلکه‌ده، تمیز سو اولماماسی، یئترسیز بسلنمه، درمان و طبی لوازمده‌کی اسکیکلیک کیمی سببلرله وبا باش‌دا اولماق اوزره یولوخوجو خسته‌لیکلر هر گئچه‌ن گون آرتیر.
یمنه یئیه‌جکلرین تخمیناً یوزده ۹۰ی، انسانی یاردیملارین دا یوزده ۸۰ینین گیریش نقطه‌سی اولماسی باخیمین‌دان حدیده لیمانی، یمن خالقی اوچون حیاتی اؤنم داشیییر.
یمن‌ده ۴ ایلده‌ن چوخ مدت‌دیر باش وئره‌ن چاتیشمالاردا مینلرجه اینسان حیاتینی ایتیردی.
دونیانین ان یوخسول اؤلکه‌لری آراسین‌دا یئر آلان و اوزون مدت‌دیر سیاسی استقرارسیزلیغین حؤکم سوردویو یمن‌ده حوثیلر، سپتامبر ۲۰۱۴دن بو یانا باشکند صنعا و بعضی بؤلگه‌لرین کنترلونو الینه آلارکن، سعودی عربیستان رهبرلیگی آلتین‌داکی کوالیسیون گوج‌لری ایسه مارس ۲۰۱۵دن بو یانا حوثیلره قارشی یمن حکومتینه دستک وئریر.
